FI Euroopan unionin virallinen lehti L 341/33

KOMISSION TÄYTÄNTÖÖNPANOASETUS (EU) N:o 1368/2011,

annettu 21 päivänä joulukuuta 2011,

neuvoston asetuksen (EY) N:o 73/2009 soveltamista koskevista yksityiskohtaisista säännöistä sen IV ja V osastossa säädettyjen viljelijätukijärjestelmien osalta annetun asetuksen (EY) N:o 1121/2009 ja neuvoston asetuksen (EY) N:o 73/2009 täytäntöönpanoa koskevista yksityiskohtaisista säännöistä mainitussa asetuksessa säädettyjen viljelijöiden suorien tukien järjestelmien mukaisten täydentävien ehtojen, tuen mukauttamisen ja yhdennetyn hallinto- ja valvontajärjestelmän osalta sekä neuvoston asetuksen (EY) N:o 1234/2007 täytäntöönpanoa koskevista yksityiskohtaisista säännöistä viinialalle säädetyn tukijärjestelmän mukaisten täydentävien ehtojen osalta annetun asetuksen (EY) N:o 1122/2009 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19 päivänä tammikuuta 2009 annetun neuvoston asetuksen (EY) N:o 73/2009 (1) ja erityisesti sen 142 artiklan c, l ja n alakohdan,

sekä katsoo seuraavaa:

(1) Komission asetusta (EY) N:o 1121/2009 (2) ja komission asetusta (EY) N:o 1122/2009 (3) on saatujen kokemusten ja kansallisten viranomaisten mainittujen asetusten täytäntöönpanemiseksi käyttämiin tukijärjestelmiin tehtyjen parannusten perusteella asianmukaista parantaa ja yksinkertaistaa suorien tukien hallinnoinnin ja niihin liittyvien tarkastusten osalta.

(2) Jäsenvaltiot voivat asetuksen (EY) N:o 1122/2009 16 artiklan 3 kohdan toisen alakohdan mukaisesti käyttää nautaeläinten sähköisessä tietokannassa olevia tietoja nautaeläintuen hakemisessa. On asianmukaista tarkentaa asetuksen (EY) N:o 1121/2009 61 artiklan mukaisen pitoajan alkamista silloin kun jäsenvaltio on käyttänyt tätä mahdollisuutta. Lisäksi jäsenvaltioiden olisi yksinkertaisuuden vuoksi sallittava korvata mainitun asetuksen 62 artiklassa säädetyn hakemuksen jättäminen osallistumisilmoituksen jättämisellä. Sen vuoksi asetusta (EY) N:o 1121/2009 olisi muutettava.

(3) Eräät asetuksessa (EY) N:o 1122/2009 olevat määritelmät olisi saatettava ajan tasalle. Lisäksi asetuksen (EY) N:o 73/2009 129 artiklassa säädetty marjatuki otetaan käyttöön vuodesta 2012 alkaen. Sen vuoksi pinta-alatukijärjestelmien määritelmää olisi muutettava, ja olisi säädettävä soveltuvasta hakemusmenettelystä.

(4) Asetuksen (EY) N:o 1122/2009 11 artiklan 2 kohdan mukaan jäsenvaltioiden on vahvistettava yhtenäishakemuksen jättämiselle määräpäivä. Viljelijöillä on yhtenäishakemuksen jättämisen jälkeen mahdollisuus muuttaa sitä asetuksen (EY) N:o 1122/2009 14 artiklan 2 kohdassa vahvistetuissa määräajoissa. Hallinnolliset ja paikalla tehtävät tarkastukset riippuvat siitä, milloin jäsenvaltiot saavat lopulliset hakemukset. Jäsenvaltion, joka vahvistaa hakemusten viimeisen jättöpäivän aikaisemmaksi kuin asetuksen (EY) N:o 1122/2009 11 artiklan 2 kohdassa vahvistetut määräpäivät, olisi myös voitava aloittaa ja lopettaa tarkastukset aiemmin. Tällaisen jäsenvaltion olisi sen vuoksi sallittava vahvistaa yhtenäishakemuksen muutoksen tekemisen määräpäivä aikaisemmaksi kuin 14 artiklan 2 kohdassa vahvistettu määräpäivä. Jotta viljelijöillä olisi kuitenkin riittävästi aikaa ilmoittaa mahdollisista muutoksista, mainitun päivämäärän olisi kuitenkin oltava aikaisintaan 15 päivää jäsenvaltion yhtenäishakemuksen jättämiselle vahvistaman määräpäivän jälkeen.

(5) Tuotannosta irrotetun pinta-alatuen käyttöönoton vuoksi paikalla tehtävät tarkastukset rajoittuvat monissa tapauksissa asianomaisen alan koon ja tukikelpoisuuden tarkistamiseen. Kyseiset tarkastukset tehdään pääasiassa kaukokartoituksena. Samaan aikaan jäsenvaltiot päivittävät säännöllisesti viljelylohkojen tunnistamisjärjestelmiään. Tällaiseen päivitykseen käytetty menetelmä voi olla samanlainen kuin kaukokartoituksena paikalla tehdyssä tarkastuksessa. Sen vuoksi on yksinkertaisuuden vuoksi ja hallintokustannusten vähentämiseksi asianmukaista sallia, että viljelylohkojen tunnistamisjärjestelmiään säännöllisesti päivittävät jäsenvaltiot käyttävät päivitystuloksia korvatakseen osan perinteisistä paikalla tehtävistä tarkastuksista. Jotta sääntöjenvastaisten tukien riski ei lisääntyisi, olisi määriteltävä perusteet, jotka tätä mahdollisuutta käyttävien jäsenvaltioiden hallinto- ja valvontajärjestelmien on täytettävä. Kyseisiin perusteisiin olisi erityisesti kuuluttava päivityksen tiheys ja sisältö, käytettäviä ortokuvia koskevat tiedot, viljelylohkojen tunnistusjärjestelmältä edellytetty laatu ja vuotuinen enimmäisvirhemäärä.

(6) Vaatimusta, jonka mukaan tilalla olevien nautaeläinten on oltava nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000 (4) mukaisia, valvotaan paikalla tehtävillä tarkastuksilla täydentävien ehtojen yhteydessä. Nykyisellään suorien tukien tukikelpoisuustarkastuksissa on tarkastettava myös sellaiset eläimet, joista ei ole haettu tukea. Mainittua lisätarkastusta sovelletaan vain niissä jäsenvaltioissa, jotka ovat päättäneet säilyttää nautaeläinten suoria tukia tuotantosidonnaisina. Jotta jäsenvaltioiden hallinnollinen taakka olisi kaikissa jäsenvaltioissa samanlainen ja paikalla tehtävät tarkastukset yksinkertaisempia viljelijöiden ja kansallisten viranomaisten kannalta, olisi poistettava velvollisuus tarkastaa tukikelpoisuustarkastuksissa myös sellaiset eläimet, joista ei ole haettu tukea, jollei jäsenvaltio sovella asetuksen (EY) N:o 1122/2009 16 artiklan 3 kohdan toisessa alakohdassa säädettyä mahdollisuutta.

(7) Asetuksen (EY) N:o 1122/2009 16 artiklan 1 kohdassa säädetään, että jos eläinten pitopaikka vaihtuu pitoaikana, viljelijän on ilmoitettava siitä toimivaltaiselle viranomaiselle. Jotta ei olisi vaarana alentaa tukia suhteettomasti, olisi vahvistettava tukikelpoisiksi määritettyjä eläimiä koskevat säännöt tapauksissa, joissa eläinten siirtoilmoitusta ei ole tehty, mutta asianomaiset eläimet voidaan paikalla tehtävän tarkastuksen aikana tunnistaa asianomaisen viljelijän tilalla välittömästi.

(8) Eläinten tunnistus- ja rekisteröintijärjestelmää koskevien sääntöjen avulla olisi varmistettava erityisesti eläinten jäljitettävyys. Nautaeläimen molempien korvamerkkien ja lammas- tai vuohieläimen yhden korvamerkin katoaminen tekee eläimestä tukeen kelpaamattoman ja johtaa asetuksen (EY) N:o 1122/2009 65 ja 66 artiklan mukaisiin tuen vähennyksiin. Joissakin tilanteissa tällaiset eläimet voidaan kuitenkin tunnistaa muilla keinoin ja varmistaa näin asianomaisten eläinten jäljitettävyys.

(9) Asetuksen (EY) N:o 1122/2009 63 artiklan 4 kohdan a alakohdan mukaan tukea varten ilmoitettu nautaeläin, jonka toinen korvamerkki on hävinnyt ja joka tunnistetaan selkeästi ja yksilöllisesti nautaeläinten tunnistus- ja rekisteröintijärjestelmän kaikkien muiden osien perusteella, kuuluu edelleen määritettyjen ja näin ollen tukikelpoisten eläinten joukkoon. Lisäksi nautaeläinten tunnistus- ja rekisteröintijärjestelmä on yleensä hyvin vakiintunut. Sen vuoksi myös nautaeläimen, jonka molemmat korvamerkit ovat hävinneet ja joka tunnistetaan kiistatta, olisi myös kuuluttava määritettyjen ja näin ollen tukikelpoisten eläinten joukkoon. Tätä olisi kuitenkin sovellettava vain, jos viljelijä on toteuttanut ennen paikalla tehtävästä tarkastuksesta ilmoittamista toimenpiteet tilanteen korjaamiseksi, ja tätä sääntöä olisi sovellettava sääntöjenvastaisten tukien riskin ehkäisemiseksi vain yhteen eläimeen.

(10) Koska lammas- ja vuohieläinten tunnistus- ja rekisteröintijärjestelmän käyttöönottamisesta ja asetuksen (EY) N:o 1782/2003 ja direktiivien 92/102/ETY ja 64/432/ETY muuttamisesta 17 päivänä joulukuuta 2003 annetun neuvoston asetuksen (EY) N:o 21/2004 (5) mukainen parannettu lammas- ja vuohieläinten tunnistus- ja rekisteröintijärjestelmä on pantu täytäntöön, on asianmukaista ottaa käyttöön samanlainen säännös lammas- ja vuohieläimille, jotka on ilmoitettu tukea varten.

(11) Asetuksen (EY) N:o 1122/2009 63 artiklan 3 kohdan toisessa alakohdassa säädettyä mahdollisuutta soveltavien jäsenvaltioiden olisi sallittava säätää, että sähköiseen nautaeläinten tunnistus- ja rekisteröintijärjestelmään tehdyt ilmoitukset korvaavat asianomaisen viljelijän ilmoituksen eläimen korvaamisesta pitoaikana. Mainittu mahdollisuus olisi oltava kaikkien jäsenvaltioiden käytettävissä.

(12) Lisäksi eräät asetuksen (EY) N:o 1122/2009 säännökset ovat vanhentuneet, ja ne olisi poistettava.

(13) Sen vuoksi asetusta (EY) N:o 1122/2009 olisi muutettava.

(14) Maatalouden yhteisen markkinajärjestelyn hallintokomitea ja suorien tukien hallintokomitea eivät ole antaneet lausuntoa puheenjohtajiensa asettamassa määräajassa,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 1121/2009 seuraavasti:

1. Lisätään 61 artiklaan kohta seuraavasti: ”Silloin kun jäsenvaltio hyödyntää asetuksen (EY) N:o 1122/2009 16 artiklan 3 kohdan toisessa alakohdassa säädettyä mahdollisuutta, sen on vahvistettava päivämäärä, jona tämän artiklan ensimmäisessä alakohdassa tarkoitettu ajanjakso alkaa.”.

2. Lisätään 62 artiklaan 3 kohta seuraavasti: ”3. Silloin kun jäsenvaltio hyödyntää asetuksen (EY) N:o 1122/2009 16 artiklan 3 kohdan toisessa alakohdassa säädettyä mahdollisuutta, emolehmäpalkkiota koskevana hakemuksena voidaan pitää osallistumisilmoitusta, jonka on oltava tämän artiklan 1 kohdan ensimmäisen alakohdan a ja b alakohdassa säädettyjen vaatimusten mukainen. Jäsenvaltio voi päättää, että jonakin vuonna jätetty osallistumisilmoitus on voimassa yhtenä tai useampana seuraavana vuonna, jos siinä esitetyt tiedot pitävät edelleen paikkansa.”.

2 artikla

Muutetaan asetus (EY) N:o 1122/2009 seuraavasti:

1. Muutetaan 2 artikla seuraavasti: a) korvataan 12 kohta seuraavasti: ”12. ’pinta-alatukijärjestelmillä’ tilatukijärjestelmää, erityistuen mukaisia pinta-alatukia ja kaikkia asetuksen (EY) N:o 73/2009 IV ja V osastossa säädettyjä tukijärjestelmiä, lukuun ottamatta kyseisen IV osaston 7, 10 ja 11 luvussa säädettyjä tukijärjestelmiä, mainitun asetuksen 126 artiklassa säädettyä erillistä sokeritukea, mainitun asetuksen 127 artiklassa säädettyä erillistä hedelmä- ja vihannestukea ja mainitun asetuksen 129 artiklassa säädettyä erillistä marjatukea;”; b) korvataan 21 kohta seuraavasti: ’21. ’pitoajalla’ ajanjaksoa, jonka eläin, josta tukea on haettu, on pidettävä tilalla komission asetuksen (EY) N:o 1121/2009 (6) 35 artiklan 3 kohdan ja 61 artiklan mukaisesti;

2. Muutetaan 13 artikla seuraavasti: a) poistetaan 2, 3 ja 4 kohta; b) korvataan 6 kohdan ensimmäinen alakohta seuraavasti: ”6. Kun kyseessä on asetuksen (EY) N:o 73/2009 IV osaston 1 luvun 8 jaksossa säädettyjä siirtymäkauden hedelmä- ja vihannestukia koskeva hakemus, yhtenäishakemuksessa on oltava jäljennös jalostussopimuksesta tai asetuksen (EY) N:o 1121/2009 32 artiklan mukaisesta toimitussitoumuksesta.”; c) korvataan 8 kohdan ensimmäinen alakohta seuraavasti: ”8. Asetuksen (EY) N:o 73/2009 6 artiklan 2 kohdassa tarkoitetut ja mainitun asetuksen liitteessä VI luetellut alojen käyttötavat tai asetuksen (EY) N:o 73/2009 68 artiklassa säädettyä erityistukea varten ilmoitetut alat on ilmoitettava yhtenäishakemuksen eri otsikon alla, jos kyseisiä aloja ei tarvitse ilmoittaa tämän artiklan mukaisesti.”.

3. Lisätään 14 artiklan 2 kohtaan alakohta seuraavasti: ”Poiketen siitä, mitä ensimmäisessä alakohdassa säädetään, jäsenvaltio voi vahvistaa muutoksia koskevalle ilmoitukselle aikaisemman määräpäivän. Mainitun päivämäärän on kuitenkin oltava aikaisintaan 15 kalenteripäivää yhtenäishakemuksen jättämiselle 11 artiklan 2 kohdan mukaisesti vahvistetun määräpäivän jälkeen.”.

4. Korvataan II osan II osastossa IV luvun otsikko seuraavasti: ”Sokerijuurikkaan ja -ruo’on tuottajille myönnettävä tuki, erillinen sokerituki, erillinen hedelmä- ja vihannestuki ja erillinen marjatuki”.

5. Muutetaan 17 artikla seuraavasti: a) korvataan otsikko seuraavasti: ”Sokerijuurikkaan ja -ruo’on tuottajille myönnettävää tukea, erillistä sokeritukea, erillistä hedelmä- ja vihannestukea ja erillistä marjatukea koskeviin hakemuksiin liittyvät vaatimukset”; b) korvataan 1 kohdan johdantolause seuraavasti: ”1. Asetuksen (EY) N:o 73/2009 IV osaston 1 luvun 7 jaksossa säädettyä sokerijuurikkaan ja -ruo’on tuottajille myönnettävää tukea tai mainitun asetuksen 126 artiklassa säädettyä erillistä sokeritukea tai mainitun asetuksen 127 artiklassa säädettyä erillistä hedelmä- ja vihannestukea tai mainitun asetuksen 129 artiklassa säädettyä erillistä marjatukea hakevan viljelijän on jätettävä tukihakemus, joka sisältää kaikki tukikelpoisuuden varmistamiseksi tarvittavat tiedot ja erityisesti seuraavat tiedot:”.

6. Poistetaan 28 artiklan 1 kohdan f alakohta.

7. Lisätään uusi 31 a artikla seuraavasti: ”31 a artikla Yhdistetyt paikalla tehtävät tarkastukset 1. Poiketen siitä, mitä 31 artiklassa säädetään, jäsenvaltio voi tässä artiklassa säädetyin edellytyksin päättää korvata asetuksen (EY) N:o 73/2009 III osastossa ja V osaston 2 luvussa tarkoitetun tilatukijärjestelmän ja yhtenäisen pinta-alatuen järjestelmän osalta tämän asetuksen 31 artiklan 1 kohdan ensimmäisessä alakohdassa tarkoitetun riskianalyysin perusteella valittavan tarkastusotoksen tarkastukset 6 artiklassa tarkoitetun viljelylohkojen tunnistusjärjestelmän päivittämiseen käytettäviin ortokuviin perustuvilla tarkastuksilla. Ensimmäisessä alakohdassa tarkoitettu päätös voidaan tehdä kansallisella tai alueellisella tasolla. Alueen on muodostuttava yhden tai useamman itsenäisen viljelylohkojen tunnistusjärjestelmän kattamasta alueesta kokonaisuudessaan. Jäsenvaltion on päivitettävä viljelylohkojen tunnistusjärjestelmää järjestelmällisesti ja tarkastettava kaikki viljelijät koko sen kattamalla alueella enintään kolmen vuoden pituisen jakson aikana siten, että tarkastus koskee vähintään 25:tä prosenttia viljelylohkojen tunnistusjärjestelmään kirjatuista tukikelpoisista hehtaareista. Jos jäsenvaltiossa on alle 150 000 viljelylohkojen tunnistusjärjestelmään kirjattua tukikelpoista hehtaaria, se voi poiketa vuotuista vähimmäistarkastusmäärää koskevasta vaatimuksesta. Jäsenvaltion on ennen tämän artiklan soveltamista tehtävä viljelylohkojen tunnistusjärjestelmäänsä täydellinen päivitys edeltäviltä kolmelta vuodelta. Päivityksessä käytettävät ortokuvat saavat olla enintään 15 kuukautta vanhoja päivänä, jona niitä käytetään ensimmäisessä alakohdassa tarkoitetulla tavalla viljelylohkojen tunnistusjärjestelmän päivittämiseen. 2. Edellä olevan 6 artiklan 2 kohdan mukaisesti arvioitavan viljelylohkojen tunnistusjärjestelmän laadun on tämän artiklan soveltamista edeltävien kahden vuoden ajan pitänyt olla riittävä siihen, että tuen myöntämisedellytysten noudattaminen varmistetaan tehokkaasti. 3. Paikalla satunnaisotantana tehdyssä tarkastuksessa todettu virhemäärä saa olla enintään 2 prosenttia tämän artiklan soveltamista edeltävien kahden vuoden aikana todetusta virhemäärästä. Tätä artiklaa sovellettaessa virhemäärän on kahtena peräkkäisenä vuonna oltava enintään 2 prosenttia. Jäsenvaltio vahvistaa virhemäärän unionin tasolla laadittua menetelmää noudattaen. 4. Edellä olevan 1, 2 ja 3 kohdan mukaisesti tehtyihin tarkastuksiin sovelletaan 35 artiklan 1 kohtaa.”.

8. Korvataan 33 artiklan ensimmäisen kohdan ensimmäinen virke seuraavasti: ”Tarkastukset on tehtävä paikalla kaikille viljelylohkoille, joista on haettu tukea asetuksen (EY) N:o 73/2009 liitteessä I luetelluissa tukijärjestelmissä.”.

9. Poistetaan 37 artikla.

10. Korvataan 41 artikla seuraavasti: ”41 artikla Paikalla tehtävien tarkastusten aikataulu 1. Paikalla tehtävien tarkastusten 30 artiklan 2 kohdan b alakohdan toisessa alakohdassa säädetystä vähimmäismäärästä vähintään 60 prosentin on jakauduttava koko asianomaista tukijärjestelmää koskevalle pitoajalle. Paikalla tehtävien tarkastusten jäljellä olevan prosenttiosuuden on jakauduttava koko vuodelle. Jos pitoaika kuitenkin alkaa ennen hakemuksen jättämistä tai sitä ei voida vahvistaa ennalta, 30 artiklan 2 kohdan b alakohdan toisessa alakohdassa säädettyjen paikalla tehtävien tarkastusten on jakauduttava koko vuodelle. 2. Paikalla tehtävien tarkastusten 30 artiklan 2 kohdan c alakohdassa säädetystä vähimmäismäärästä vähintään 50 prosentin on jakauduttava koko pitoajalle. Jäsenvaltioissa, joissa asetuksessa (EY) N:o 21/2004 erityisesti eläinten tunnistamisen ja rekisterien asianmukaisen pidon osalta säädetty järjestelmä ei ole vielä kokonaisuudessaan toiminnassa lampaiden ja vuohien kohdalla, koko vähimmäismäärän paikalla tehtäviä tarkastuksia on jakauduttava pitoajalle.”.

11. Muutetaan 42 artikla seuraavasti: a) Korvataan 1 kohta seuraavasti: ”1. Paikalla tehtävissä tarkastuksissa on tarkastettava tukikelpoisuusedellytysten täyttyminen, ja niiden on koskettava kaikkia eläimiä, joista on tehty tukihakemus tarkastettavissa tukijärjestelmissä, mukaan luettuina eläimet, jotka on korvattu pitoaikana 64 artiklan mukaisesti ja jotka ovat edelleen tilalla. Kun kyseessä ovat nautatukijärjestelmien tarkastukset ja jäsenvaltio hyödyntää 16 artiklan 3 kohdassa säädettyä mahdollisuutta, on tarkastettava myös mahdollisesti tukikelpoiset nautaeläimet. Paikalla tehtävissä tarkastuksissa on tarkastettava erityisesti, että tilalla olevien eläinten, joista on jätetty tukihakemus, ja tapauksen mukaan mahdollisesti tukikelpoisten nautaeläinten lukumäärä vastaa rekisteriin vietyjen ja nautaeläinten osalta nautaeläinten sähköiseen tietokantaan ilmoitettujen eläinten lukumäärää.”; b) muutetaan 2 kohta seuraavasti: a) poistetaan c alakohta; b) korvataan d alakohta seuraavasti: ”d) nautaeläimillä on korvamerkit ja tarvittaessa eläinpassit ja että ne on merkitty rekisteriin ja ilmoitettu asianmukaisesti nautaeläinten sähköiseen tietokantaan. Tarkastukset, joita tarkoitetaan d alakohdassa, voidaan tehdä otannan perusteella.”.

12. Poistetaan 43 ja 44 artikla.

13. Poistetaan 45 artiklan 2 ja 3 kohta.

14. Muutetaan 57 artikla seuraavasti: a) korvataan 1 kohta seuraavasti: ”1. Jos pinta-alatukijärjestelmien mukaisissa tukihakemuksissa havaitaan, että jonkin viljelykasviryhmän määritetty pinta-ala on suurempi kuin tukihakemuksessa ilmoitettu pinta-ala, tuen määrän laskemisessa on otettava huomioon ilmoitettu pinta-ala.”; b) korvataan 3 kohdan ensimmäinen alakohta seuraavasti: ”3. Jos pinta-alatukijärjestelmien mukaisten tukihakemusten osalta yhtenäishakemuksessa ilmoitettu pinta-ala on suurempi kuin kyseiselle viljelykasviryhmälle määritetty ala, tuki on laskettava kyseiselle viljelykasviryhmälle määritetyn pinta-alan perusteella, sanotun kuitenkaan rajoittamatta 58 ja 60 artiklan mukaisten vähennysten ja epäämisten soveltamista.”.

15. Korvataan 58 artiklan ensimmäinen kohta seuraavasti: ”Jos pinta-alatukijärjestelmien soveltamiseksi ilmoitettu pinta-ala on jonkin viljelykasviryhmän osalta suurempi kuin 57 artiklan mukaisesti määritetty pinta-ala, tuki on laskettava määritetyn pinta-alan perusteella siten, että tuesta vähennetään havaittu erotus kaksinkertaisena, jos erotus on yli kolme prosenttia tai yli kaksi hehtaaria, mutta enintään 20 prosenttia määritetystä pinta-alasta.”.

16. Poistetaan 59 ja 61 artikla.

17. Muutetaan 63 artikla seuraavasti: a) lisätään 3 a kohta seuraavasti: ”3 a. Jos viljelijä ei ole ilmoittanut 16 artiklan 1 kohdan toisen alakohdan mukaisesti toimivaltaisille viranomaisille, että eläinten pitopaikka on vaihtunut pitoaikana, asianomaisia eläimiä on pidettävä määritettyinä, jos ne on paikalla tehtävän tarkastuksen aikana tunnistettu tilalla välittömästi.”; b) lisätään 4 kohtaan a a alakohta seuraavasti: ”aa. Jos tilalla on yksi nautaeläin, jonka molemmat korvamerkit ovat hävinneet, sitä on pidettävä määritettynä, jos se voidaan tunnistaa rekisterin, eläinpassin, tietokannan tai muun asetuksessa (EY) N:o 1760/2000 säädetyn keinon perusteella, edellyttäen että viljelijä voi todistaa toteuttaneensa ennen paikalla tehtävästä tarkastuksesta ilmoittamista toimenpiteet tilanteen korjaamiseksi;”; c) lisätään 5 kohta seuraavasti: ”5. Lammas- tai vuohieläintä, jonka toinen korvamerkki on hävinnyt, on pidettävä määritettynä, jos se voidaan tunnistaa asetuksen (EY) N:o 21/2004 4 artiklan 2 kohdan a alakohdan mukaisesti ensimmäisellä tunnistimella, edellyttäen että kaikki muut lammas- ja vuohieläinten tunnistus- ja rekisteröintijärjestelmän vaatimukset täyttyvät.”.

18. Korvataan 64 artiklan 2 kohdan toinen alakohta seuraavasti: ”Jäsenvaltio voi kuitenkin säätää, että tilalta lähteneestä eläimestä ja tilalle saapuneesta toisesta eläimestä sähköiseen nautaeläinten tietokantaan ensimmäisessä alakohdassa säädetyssä määräajassa tehdyt ilmoitukset voivat korvata toimivaltaiselle viranomaiselle ensimmäisen alakohdan mukaisesti lähetettävät tiedot. Jos jäsenvaltio ei hyödynnä 16 artiklan 3 kohdassa säädettyä mahdollisuutta, sen on tällaisessa tapauksessa varmistettava kaikin tavoin, ettei ole mitään epäselvyyttä siitä, mitä eläimiä viljelijän hakemuksissa tarkoitetaan.”.

19. Korvataan 65 artiklan 3 kohdan toinen alakohta seuraavasti: ”Jos sovellettaessa 16 artiklan 3 kohdan toista alakohtaa havaitaan, ettei mahdollisesti tukikelpoisia eläimiä ole asianmukaisesti tunnistettu tai rekisteröity nautaeläinten tunnistamis- ja rekisteröintijärjestelmässä, niitä pidetään eläiminä, joiden osalta on havaittu sääntöjenvastaisuuksia.”.

20. Korvataan 66 artiklan 1 kohta seuraavasti: ”1. Jos lammas- tai vuohitukijärjestelmässä tehdyissä tukihakemuksissa havaitaan eläinten ilmoitetun lukumäärän ja 63 artiklan 3 kohdan, 3 a kohdan tai 5 kohdan mukaisesti määritetyn lukumäärän välinen ero, 65 artiklan 2, 3 ja 4 kohtaa sovelletaan soveltuvin osin ensimmäisestä eläimestä, jonka osalta sääntöjenvastaisuuksia havaitaan, alkaen.”.

21. Poistetaan 68 artikla.

22. Korvataan 78 artiklan 2 kohdan d alakohta seuraavasti: ”d) niiden tukijärjestelmien osalta, joiden talousarviomäärärahojen enimmäismäärä on vahvistettu asetuksen (EY) N:o 73/2009 51 artiklan 2 kohdan, 69 artiklan 3 kohdan, 123 artiklan 1 kohdan ja 128 artiklan 2 kohdan mukaisesti tai jota sovelletaan mainitun asetuksen 126 artiklan 2 kohdan, 127 artiklan 2 kohdan ja 129 artiklan 2 kohdan mukaisesti, jäsenvaltion on laskettava yhteen tämän kohdan a, b ja c alakohdan soveltamisesta johtuvat määrät.”.

3 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Sitä sovelletaan tukihakemuksiin, jotka liittyvät 1 päivästä tammikuuta 2012 alkaviin markkinointivuosiin tai palkkiokausiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä joulukuuta 2011. Komission puolesta José Manuel BARROSO Puheenjohtaja

(1) EUVL L 30, 31.1.2009, s. 16.

(2) EUVL L 316, 2.12.2009, s. 27.

(3) EUVL L 316, 2.12.2009, s. 65.

(4) EYVL L 204, 11.8.2000, s. 1.

(5) EUVL L 5, 9.1.2004, s. 8.

(6) EUVL L 316, 2.12.2009, s. 27.’.